

|  |
| --- |
| **Обобщение** |
| Оценка на въздействието във връзка с предложение за регламент на Европейския парламент и на Съвета за създаване на многогодишен план за дънните запаси и свързаните с тях видове риболов в западните води на ЕС |
| **A. Необходимост от действия** |
| **Защо? Какъв е разглежданият проблем?** |
| Повечето видове дънен риболов в западните води на ЕС водят до улов на няколко вида риби в рамките на една риболовна операция. В сегашните правила обаче възможностите за риболов се разглеждат така, все едно видовете риби се ловят отделно. Действителността е различна — уловът обхваща едновременно няколко вида риби, като биологичното състояние на рибните запаси, за които са предвидени по-ниски квоти, зависи от други запаси с по-високи квоти, чийто улов се извършва в рамките на същия смесен риболов. В резултат на това след изчерпване на по-ниските квоти рибарите продължават да ловят други видове риби, за които са предвидени по-високи квоти. В мрежите им ще продължи да попада риба, чиито квоти са вече изчерпани и която до 2019 г. — когато задължението за разтоварване ще стане напълно приложимо — ще бъде изхвърляна обратно в морето. Това води до прекомерен улов на рибните запаси с по-ниски квоти и означава, че броят на запасите, по отношение на които се извършва устойчив риболов, не може да бъде увеличен. От 2019 г. нататък тази рамка за управление, при която квотите не са несъгласувани помежду си, ще доведе до преждевременни забрани на видове риболов, за които все още има налични квоти, и евентуално до липса на секторна подкрепа за управлението на тези видове риболов. |
| **Какво се очаква да бъде постигнато с настоящата инициатива?** |
| Очаква се с инициативата да бъде създадена рамка за управление, която да може да гарантира, че рибните запаси в западните води са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както и за осигуряване на продоволственото снабдяване. За разлика от сегашната система, предвиждаща квоти за отделните видове риби, инициативата ще позволи при определяне на бъдещите възможности за риболов и квоти да се вземе предвид смесеният характер на тези видове риболов в западните води. |
| **Каква е добавената стойност от действие на равнището на ЕС?** |
| Рибните запаси и риболовните кораби прекосяват свободно националните води и международните граници. Поради това е малко вероятно да се постигне ефективно управление на рибарството единствено с мерки на равнището на отделните държави членки. Следователно добавената стойност от действието на равнището на ЕС се състои в способността му да предприеме ефективни мерки за управление, които ще бъдат обвързващи за всички държави членки и за всички кораби, извършващи риболов на дънни видове в западните води. По този начин ще се гарантира постигането на целите на общата политика в областта на рибарството (ОПОР), а именно устойчиво управление на рибните запаси и осигуряване на икономически и социални ползи и ползи за заетостта. |

|  |
| --- |
| **Б. Решения** |
| **Какви законодателни и незаконодателни варианти на политиката са разгледани? Има ли предпочитан вариант? Защо?** |
| Бяха разгледани следните три варианта:  Вариант 1 (базов сценарий): използване на съществуващите инструменти на ОПОР, като например определяне на квоти и регламентиране на технически мерки (правилата за методите и местата на риболова), и на съществуващите планове за управление на отделни видове.  Вариант 2: замяна на съществуващите планове с единен многогодишен план за смесения риболов в западните води.  Вариант 3: замяна на съществуващите планове с два многогодишни плана за смесен риболов, обхващащи съответно северозападните и югозападните води.  Необходимо е да се определят политиките както по отношение на задължителните, така и на незадължителните елементи на многогодишните планове, например във връзка с диапазоните на МУУ (FMSY), които в зависимост от начина на използване могат да имат положителни или отрицателни последици. За целите на анализа беше извършено сравнение на варианти 2 и 3 с базовия сценарий (вариант 1). В анализа са разгледани екологичните, социално-икономическите и административните последици, както и тяхната ефективност, ефикасност, логическа обвързаност и приемливост. Предпочитаният вариант е да се въведе единен многогодишен план, обхващащ всичките западни води (вариант 2), тъй като този вариант най-добре осигурява съгласувана рамка за управление на смесения риболов. Освен това той позволява опростяване и прозрачност, тъй като заинтересованите страни ще трябва да прилагат само един план за управление и могат да договорят мерки в рамките на регионализацията. |
| **Кой подкрепя отделните варианти?** |
| В целевата консултация на този въпрос се спряха само две държави членки, като и двете потвърдиха, че многогодишните планове, т.е. варианти 2 и 3, са за предпочитане пред вариант 1, който те считат за неефективен или използваем единствено като крайна мярка. |
| **В. Въздействие на предпочитания вариант** |
| **Какви са ползите от предпочитания вариант (ако има такъв; в противен случай — от основните варианти)?** |
| Не е възможно да се определят количествено преките икономически или социални ползи от устойчивия риболов, но е сигурно, че в дългосрочен план запасите в добро състояние ще предоставят оптимални гаранции за доходите от рибарството и заетостта в този сектор. Съгласно качествения анализ създаването на единен многогодишен план за смесения риболов във всички западни води ще доведе до най-добри резултати по следните критерии:   * ефективност и ефикасност, * намаляване на административната тежест, * постигане на общите основни цели на ОПОР, * предоставяне на рамка за управление, която улеснява стабилността и предвидимостта за сектора на рибарството.   Предпочитаният вариант е най-добрият начин за осигуряване на ефективно и устойчиво управление на смесения риболов в западните води. Впоследствие той ще бъде от полза за рибарите, за отраслите надолу по веригата (преработка, търговия на дребно) и, в крайна сметка, за потребителите. |

|  |
| --- |
| **Какви са разходите за предпочитания вариант (ако има такъв, в противен случай — за основните варианти)?** |
| Що се отнася до въздействието върху околната среда, резултатите могат да бъдат само положителни в сравнение със статуквото. Не е възможно да се определят количествено преките отрицателни икономически или социални последици, които биха възникнали в краткосрочен аспект в резултат от един или два многогодишни плана, но във всеки случай се очаква те да бъдат по-малко в краткосрочен аспект и да бъдат компенсирани от положителните дългосрочни последици. Счита се, че при предпочитания вариант за единен многогодишен план за западните води административните разходи ще бъдат по-ниски. Многогодишният план ще създаде необходимата рамка за устойчиво управление в съответствие с целта на политиката. Рибарството вече е обект на управление, а инициативата ще доведе само до подобряване на неговата рамка. |
| **Какви ще са последиците за предприятията, МСП и микропредприятията?** |
| В сегашната ситуация увеличените разходи за риболова се поемат пряко от риболовните флотове, които в същото време са засегнати непосредствено от отрицателните последици — ниски нива на улов и намалени квоти, въведени поради необходимостта от възстановяване на запасите. Ниските нива на улов и слабите икономически резултати ще се отразят и на всички свързани отрасли надолу по веригата. По-голямата част от предприятията в риболовния сектор са малки или средни предприятия или дори микропредприятия. Около 99,5 % от предприятията притежават 5 или по-малко кораба с по около 10 души екипаж или по-малко, а около 92 % от флотовете притежават само по един кораб и осигуряват работа на приблизително двама души екипаж (микропредприятия). Като цяло екологичното, социалното и икономическото въздействие на инициативата ще бъде положително в средносрочен и дългосрочен план, тъй като се очаква стабилизиране на запасите, а с течение на времето — и увеличаване на тяхната численост. Увеличените запаси ще позволят повишаване на квотите за риболов за сектора, а това на свой ред ще подобри и стабилизира доходите на рибарите. |
| **Ще има ли значително въздействие** **върху националните бюджети и администрации?** |
| Не. Инициативата ще увеличи ефективността на съществуващата рамка на управление, без това да има значително въздействие върху националните бюджети и администрации. |
| **Ще има ли други значителни въздействия?** |
| Инициативата ще опрости управлението на рибарството в западните води чрез съчетаване на много видове риби и риболов в единен план. Тя ще се отрази положително и на регионализацията — един от основните стълбове на ОПОР, която на равнището на ЕС се съсредоточава върху общите цели, предоставяйки свобода на регионалните групи на държавите членки при разработването на конкретни мерки за изпълнение, така че да може да се вземат предвид регионалните особености. |
| **Г. Последващи действия** |
| **Кога ще се извърши преглед на политиката?** |
| Ако многогодишният план за дънния риболов в западните води на ЕС се приема до края на 2018 г., първата оценка може да се извърши до края на 2023 г. |